
SZENTPÉTERSZEG KÖZSÉGI ÖNKORMÁNYZAT

KÉPVISELŐ-TESTÜLETÉNEK JEGYZŐKÖNYVE

2021. 11. 23-án 11 ÓRAI KEZDETTEL

MEGTARTOTT RENDKÍVÜLI NYÍLT ÜLÉSÉRŐL

J E G Y Z Ő K Ö N Y V

Készült: Szentpéterszeg Községi Önkormányzat Képviselő-testületének 2021. december 13-án 13 órai kezdettel megtartott rendkívüli nyílt ülésén.
Az ülés helye: Szentpéterszeg Községi Önkormányzat tanácskozó terme

Jelen vannak:

Kiss Gábor Csaba 


polgármester

Tóthné Gara Márta


alpolgármester

Kovács Imre



települési képviselő
Nagy Irma



települési képviselő
Vendégek:
Keresztúri Brigitta

Németi-Zámbó Szabina Ildikó

Közös önkormányzati hivatal részéről:

Dr. Vámosi Margit 


jegyző 

Nagyné Nagy Katalin
                       jegyzőkönyvvezető  

Kiss Gábor Csaba polgármester: Tisztelettel köszöntök mindenkit a mai nyílt ülésünket megnyitom. Megállapítom a határozatképességet, mivel a megválasztott települési képviselők közül 4 fő megjelent. Felkérem a jegyzőkönyv vezetésére Nagyné Nagy Katalin köztisztviselő asszonyt. Jegyzőkönyvhitelesítőnek javaslom Kovács Imre  képviselőt. Megkérdezem elfogadja-e a jelölést?

Kovács Imre: Elfogadom.
Kiss Gábor Csaba polgármester: Aki elfogadja a jegyzőkönyv hitelesítőre vonatkozó javaslatot kérem kézfelnyújtással jelezze. 

A döntéshozatalban résztvevők száma:  4  fő

A Képviselő-testület 3 igen szavazattal 1 tartózkodással (Kovács Imre)  a következő határozatot hozta:

105/2021. (XII.13.)  Önk. számú 

HATÁROZAT

Szentpéterszeg Község Önkormányzata Képviselő-testület úgy határozott, hogy a mai ülés jegyzőkönyvhitelesítőjének Kovács Imre képviselőt választja. 

Határidő: azonnal

Felelős: Kiss Gábor Csaba polgármester

Kiss Gábor Csaba polgármester: A kiküldött napirendi pontokat mindenki megkapta. Javaslatot szeretnék tenni a napirendi pontok felcserlésére, hogy a harmadi napirendi pontot vegyük előre, hogy a megjelent védőnő pályázók nem várakozzanak sokáig.  Van-e kérdés, észrevétel. Aki a módosítási javaslattal, kérem kézfeltartással jelezze.
A döntéshozatalban résztvevők száma:  4 fő

A Képviselő-testület 4 igen szavazattal a következő határozatot hozta:

106/2021. (XII. 13.)  Önk. számú 

Szentpéterszeg Községi Önkormányzata Képviselő-testülete a napirendre vonatkozó módosítási javaslatot elfogadja. 
Határidő: azonnal

Felelős: Kiss Gábor Csaba polgármester


Kiss Gábor Csaba polgármester. Van-e kérdés a napirenddel kapcsolatosan? Aki a módosított napirendi pontokat elfogadja kérem kézfeltartással jelezze.

Kovács Imre képviselő: Annyi kérdésem lenne, hogy a mai ülést nem lehetett volna a közmeghallgatás előtt megtartani? Régen mindig úgy volt, hogy előtte volt testületi ülés. 

Kiss Gábor Csaba polgármester: A védőnői pályázat miatt kellett minél hamarabb tartani egy ülést, hogy az engedélyeket meg tudjuk kérni januárra és ehhez a védőnőt már ki kell nevezi addigra. 
Kovács Imre képviselő: Eljövünk, de most is látszik, hogy volt, aki nem tudott lejönni. Össze kellene vonni ezeket a dolgokat máskor. 

Kiss Gábor Csaba polgármester: Aki a módosított napirendi pontokat elfogadja kérem kézfeltartással jelezze.

A döntéshozatalban résztvevők száma:  4 fő

A Képviselő-testület 4 igen szavazattal a következő határozatot hozta:

107/2021. (XII. 13.)  Önk. számú 

Szentpéterszeg Községi Önkormányzata Képviselő-testülete a meghívóban szereplő napirendi pontokat az alábbiak szerint fogadja el.

Napirendi pontok:
1.
Védőnő kinevezése
Előterjesztő: Kiss Gábor Csaba  polgármester

2.
Tájékoztató az előző ülés óta eltelt időszakról

           
  
Előterjesztő: Kiss Gábor Csaba  polgármester

3.
Szentpéterszeg Község Önkormányzatának a helyi közművelődési feladatok ellátásáról szóló 1/2019. (I. 23.) önkormányzati rendelet módosítás tervezetének megtárgyalása
Előterjesztő: Kiss Gábor Csaba  polgármester

4.
Szentpéterszeg Községi Önkormányzata 2022. évi belső ellenőrzési terve

Előterjesztő: Kiss Gábor Csaba  polgármester

5.
EFOP-1.5.3-16-2017-00057 „Humán közszolgáltatások fejlesztése Berettyóújfalu és a környező településein” című projekt megvalósításához kapcsolódó, Szentpéterszeg községben megvalósuló Faluház és Könyvtár épület színpadának, valamint a Jurta épület felújítási munkálatainak elvégzésére beérkezett ajánlatok eredményéről szóló döntés meghozatala
Előterjesztő: Kiss Gábor Csaba  polgármester

6.
Egyebek

Határidő: azonnal
Felelős: Kiss Gábor Csaba polgármester
1. napirendi pont: Védőnő kinevezése
Kiss Gábor Csaba polgármester: Az előterjesztést mindenki megkapta. Szeretném bemutatni az első védőnő jelöltet Keresztúri Brigittát, akinek egészségügyi karon végzett diplomája van, illetve védőnői szakirányú végzettsége is van. Gyakorlati idő volt az egyetemen?
Keresztúri Brigitta: Igen az utolsó év az lényegében az volt. Folyamatosan területen voltunk. 

Kiss Gábor Csaba polgármester: Eddig még védőnőként nem helyezkedett el?

Keresztúri Brigitta: Eddig még nem, más szakterületen dolgoztam. Most szeretnék visszatérni az eredeti pályámhoz. 

Kiss Gábor Csaba polgármester? Hallhatnánk egy kis motivációt, elképzelést?

Keresztúri Brigitta: Hosszútávra tervezek, jelenleg párkapcsolatban élek, gyermekem még nincs, és még a közeljövőben nem is tervezem. A lakosság egészségfejlesztését szeretném maximalizálni, amennyire a lakosság ezt engedi. 
Kovács Imre képviselő: Kocsival járna ki Debrecenből?

Keresztúri Brigitta: Így van. Szívesen válaszolok a kérdésekre?

Kovács Imre képviselő: Szívesen meghallgatjuk.

Keresztúri Brigitta: Bemutatnám magam. Keresztőri Brigitta vagyok jelenleg 29 éve, ahogy mondtam párkapcsolatban élek. Debrecenben lakom a saját lakásomban. Orvoslátogatóként dolgoztam eddig, ez a munka elég megterhelő a sok utazás miatt. Így most váltani szeretnék, és mivel még védőnőként nem dolgoztam, így most szeretnék visszatérni a pályámhoz. 
Kovács Imre képviselő: Akkor még nincs gyakorlata?  De úgy érzi, hogy boldogulni fog a feladattal?

Keresztúri Brigitta: Igen boldogulni fogok. Nagyon sok védőnő ismerősöm van, illetve átnéztem az új rendeleteket, mivel nagyon sok minden módosult az utóbbi időszakban. Az egyetem alatt minden félév és évvégén védőnő mellett voltunk gyakorlaton, illetve a nyári időszakban is. Az utolsó év pedig teljesen gyakorlatból állt. 
Kovács Imre képviselő: Alkalmazotti jogviszonyban szeretne munkát vállalni? 

Keresztúri Brigitta: Igen. 

Tóthné Gara Márta alpolgármester: Az előbb említette, hogy nemcsak a gyermekeket, hanem a szülők révén a lakosságot is be szeretné vonni a munkájába. Én óvodapedagógusként dolgozom, itt Péterszegen. A mostani védőnő heti két alkalommal volt a településen, így nem sok ideje volt a kötelező dolgokon kívül másra. Néha volt egy-egy előadás. Mi nagyon szeretnénk, ha lenne egy állandó védőnő, aki az óvodával való kapcsolatot jobban kiteljesíti. Én úgy gondolom, hogy a védőnői szolgálat nemcsak a csecsemőkre terjed ki. Milyen kelképzelései lennének itt az óvodán belül is megszólítani az embereket, szülőket. Hátrányos település vagyunk, azért itt vannak hiányosságok a szülőknek az egészségvédelemmel kapcsolatban is. Hogy tudná ezt elképzelni, akár az iskolával együtt? Ilyenekben gondolkodik-e?
Keresztúri Brigitta: Igen egyértelműen. Ha a lakosság és a szülők igy együttműködőek lesznek. Szívesen tartok bármilyen előadást, akár az iskolában is felvilágosító órát, akár a lakosság számára az egészségvédelemmel kapcsolatban. De bármilyen jellegű megkeresésre nyitott vagyok.  Egyébként is tanítok az egyik iskolában, kisgyermekgondozó-nevelőket. De ehhez a lakosság nyitottságára is szükség van. Rajtam nem fog múlni. Köszönöm, hogy meghallgattak.
Kovács Imre képviselő: Eddig két nap járt ki a védőnő a településre, szerződéssel jogviszonyban. A mostan foglalkoztatás miben fog módosulni? Mennyi lesz a munkaideje, mik lesznek a feladatai? 
Keresztúri Brigitta: Azt beszéltük, hogy én heti négy nap lennék a településen. Egy napot kértem, mivel még az iskola ahol tanítok nem tudja, hogy el szeretnék jönni. Jelenleg négy osztályban tanítok és inkorrekt lenne, ha most hirtelen otthagynám őket. 

Kovács Imre képviselő: Ez nem hiszem, hogy akadály lenne. Inkább bennem az merült fel, hogy eddig hati két alakalommal volt a védőnő, most lesz egy új. Neki mi lesz a feladata? Gondolom, nem heti két alkalomra fogunk teljes bért fizetni? 
Kiss Gábor Csaba polgármester. Javaslom, hogy hallgassuk meg mindkét jelentkezőt és ha végeztünk a meghallgatással, akkor beszéljük ezt meg. 

Dr. Vámosi Margit jegyző: De egyébként nincs ezzel semmi gond. Az önkormányzat eddig nem volt szolgáltató. Meg kell kérnünk a működési engedélyt, és a finanszírozási szerződést módosítja a NEAK. Egészségügyi szolgálati jogviszonyban fogjuk alkalmazni a védőnőt, teljes munkaidőben. 

Kovács Imre képviselő: Nem gondolkodott abban, hogy vállalkozás formájában végezné a munkáját?

Keresztúri Brigitta: Elsődlegesen nem, mivel teljesen más alkalmazottként dolgozni valahol. De ha ez esetleg feltétel lenne, akkor nálam ez is megoldható lenne. De úgy gondolom, hogy ha heti két napot lennék itt, akkor ebbe már a prevenció nem mindig férne bele.
Kovács Imre képviselő: Nem is gondoltam, hogy a heti négy napot sűrítsük bele két napba. A mostani védőnő is megoldott az, amit lehetett a heti két nap alatt. 

Dr. Vámosi Margit jegyző: A védőnőnek egy nagyon szerteágazó feladata van. Ha teljes vállszélességgel ellátja a védőnő a feladatát, akkor van mit csinálni. 
Keresztúri Brigitta: Így van a csecsemők mellett ott van az óvoda, az iskola a szűrések. Az orvossal közös feladatok.
Kovács Imre képviselő: Van egy háziorvosunk, azért ne toljunk mindent a védőnőre. 

Dr. Vámosi Margit jegyző: Együtt kell nekik működni. 

Kiss Gábor Csaba polgármester: Van-e még kérdés? 

Kovács Imre képviselő: Köszönjük.

Kiss Gábor Csaba polgármester: Köszönjük, hogy megjelent. 

Keresztúri Brigitta: Én is köszönöm, hogy meghallgattak. 

Kiss Gábor Csaba polgármester: Bármilyen döntés születik értesíteni fogjuk. 

Keresztúri Brigitta elhagyja az ülést.

Kiss Gábor Csaba polgármester: Szeretném bemutatni a következő jelöltet, Németi-Zámbó Szabina Ildikót. Ha jól tudom szintén Debrecenből járna ki. Szakirányú képesítéssel rendelkezik, és már korábban dolgozott védőnőként. 

Németi-Zámbó Szabina Ildikó: Így van, hat évet.  

Kiss Gábor Csaba polgármester: Megkérném, mondjon magáról pár szót. 

Németi-Zámbó Szabina Ildikó: 2012-ben végeztem védőnőként a  Miskolci Egyetem Egészségügyi Karán. Utána az akkori párommal volt egy eltévejedésünk, Szentmártonkátára költöztünk ott védőnőként dolgoztam, de végül visszakötöztünk Miskolcra, ahol szintén védőnőként dolgoztam. Később a jelenlegi párommal Debrecenbe költöztem, ahol egy magánegészségügyi cégnél dolgoztam. Jelenleg Alsójózsán élek a jelenlegi párommal és a kisfiammal.  Most pedig ide jelentkeztem az önök községébe védőnői munkára. A kisközségi munkahely mindig is vonzott. Sokkal együttműködőbbek az emberek egy kistelepülésen. Könnyebb az együttműködés a munkáltatóval és a társszakmákkal. Ezért is nem Debrecenben kerestem munkát, hanem a környékén. A munkába járás sem okoz gondot, mivel az autópályán hamar itt tudok lenni. Ezek voltak a főbb szempontok, hogy miért jelentkeztem erre az állásra. 
Kiss Gábor Csaba polgármester: Ezt a munkakört főállásban kívánja ellátni?

Németi-Zámbó Szabina Ildikó: Mindenképpen.

Kiss Gábor Csaba polgármester: Esetleg arra gondolt-e, hogy vállalkozásban csinálja?

Németi-Zámbó Szabina Ildikó: Megmondom őszintén nekem ez a vállalkozói létformával járó papírmunka nem nekem való. Egyszer már ilyen formában dolgoztam, de könyvelői segítségét kellett igénybe vennem. De természetesen, ha ez az elvárása az önkormányzatnak, akkor nem zárkózom el teljesen el tőle. 
Kiss Gábor Csaba polgármester: Ha jól informálódtam, ha felvennénk akkor a gyermekét is ide járatná óvodába? 

Németi-Zámbó Szabina Ildikó: Igen nekem kényelmesebb is lenne, ha a munkahelyemhez közel tudnám a gyermekemet. 

Tóthné Gara Márta alpolgármester: Az előző pályázótól is megkérdeztem, hogy mennyivel tudnánk kicsit bővíteni és szélesíteni a védőnői kapcsolaton. Milyen elképzelése van azzal kapcsolatban, hogy szorosabban a szülőkkel a lakossággal. 
Németi-Zámbó Szabina Ildikó: Ez előző munkahelyemen minden hétfő reggelt az óvodában kezdtem egy általános tisztasági vizsgálattal. Óvodai szinten lehet játékos feladatokat szervezni, pl.  a higiéniával kapcsolatban. Ugyanígy az iskolában is hasonlóan lehetne szervezni egészségnevelő előadásokat. 

Kovács Imre képviselő: Elmondta, hogy az adminisztrációs dolgoktól fél. Gondolom, hogy egy védőnőnek nem kevés adminisztrációs feladata van, amit el kell végezni. 
Tóthné Gara Márta alpolgármester. A védőnői ellátás alapdokumentációjával nincsen gondja? 

Németi-Zámbó Szabina Ildikó: Gyermekorvos mellett dolgoztam vállalkozóként, akkor tapasztaltam meg ennek az árnyoldalát. 
Tóthné Gara Márta alpolgármester: Védőnőként teljes munkaidőben volt foglalkoztatva? 

Németi-Zámbó Szabina Ildikó: Igen teljes munkaidőben.
Kovács Imre képviselő: Akkor most ön azt várja, gondolom, hogy az önkormányzat majd megoldja az adminisztrációs dolgokat, amik felmerülnek? Én úgy gondolom, hogy ez a védőnői feladatban benne kell, hogy legyen. Tehát a védőnőnek kell a törvényi megfelelést betartani és dokumentálni nem pedig az önkormányzatnak. 
Dr. Vámosi Margit jegyző: Én úgy értettem, hogy a vállalkozó léttel van problémája, nem pedig a szakmai oldalával.

Németi-Zámbó Szabina Ildikó: Ez így van. 

Dr. Vámosi Margit jegyző: Mi a működési engedélyt kérjük meg, a finanszírozási szerződést megkötjük, és amit a finanszírozásból kötelező átadni a védőnőnek azt átadjuk. A szakmai feladatokat a védőnőnek kell megoldani.
Németi-Zámbó Szabina Ildikó: A szakmai dolgok azok az én reszortom lesznek.

Kovács Imre képviselő: Nem sokkal lesz kevesebb munkája, mintha vállalkozó lenne. A törvényszerű működést a mindenkori védőnőnek kell tudnia.

Tóthné Gara Márta alpolgármester: Ehhez kapcsolódóan kérdezném, hogy milyen szervvel kell kapcsolatot tartani, illetve jelentés tennie egy védőnőnek? 
Németi-Zámbó Szabina Ildikó: Az ÁNTSZ felé tartozunk szakmai jelentésekkel. 

Tóthné Gara Márta alpolgármester: Milyen gyakorisággal?

Németi-Zámbó Szabina Ildikó: Vannak havi, és éves jelentések is. Valamint a rendkívüli jelentések fertőzések esetén. 

Kovács Imre képviselő: Egy épületben van a háziorvos és a védőnő. A rendelési idő és a fogadóóra nem tudom, hogy fog ütközni-e?

Kiss Gábor Csaba polgármester: Nem lesz gond, külön váró van mind a két helyen. Van-e még kérdés? Köszönjük a megjelenést. Értesíteni fogjuk a döntésről. 
Németi-Zámbó Szabina Ildikó távozik az ülésről.
Kiss Gábor Csaba polgármester: A kérdés adott Keresztúri Brigitta, vagy Németi-Zámbó Szabina Ildikó legyen a védőnő?

Kovács Imre képviselő: Mindkét jelentkezőnek van pozitív és negatív tulajdonsága. 
Kiss Gábor Csaba polgármester: Munkáltató szempontból, ha nézzük egyiknek nincs, gyermeke a másiknak van. De koruk szerint várható még mindkettőnél, hogy lesz. 
Kovács Imre képviselő: A gyerekesnél az sem kizárható, hogy a gyerek megbetegszik és akkor mi lesz a rendeléssel. Viszont neki van szakmai tapasztalata. 

Tóthné Gara Márta alpolgármester. A szakmaiságba nem tudunk beleszólni, de a tapasztaltabb csak jobban tudja a dolgok menetét már. 

Kovács Imre képviselő: Próbaidő lesz?
Dr. Vámosi Margit jegyző: Igen három hónap. Az illetményük közel azonos lenne. Az F kategóriában lesznek, az egyik az elősben lenne, mai 337.456 .- Ft lenne, a másik az F 2-be az 349.214. Ft lenne. Ezen kívül még adnunk kell a finanszírozásból a fix díjból és a korcsoport szerinti számból. A vége így az egyiknek 350.000.- Ft a másiknak 360.000.- Ft lenne a vége.

Kovács Imre képviselő: A másiknak mennyi volt?

Dr. Vámosi Margit jegyző: Azt nem tudjuk, mert vállalkozásban végezte a tevékenységét. 

Kiss Gábor Csaba polgármester: Ő kapja a finanszírozást. Az önkormányzat ilyenkor teljesen ki van hagyva ebből. 

Kovács Imre képviselő: Az önkormányzat mennyit kap?

Dr. Vámosi Margit jegyző: Egyszer kap 109.000.- Ft-ot, 121.000.- Ft-ot, 32.370.- Ft-ot pótlékot, és kapja a bértámogatást. 

Kovács Imre képviselő: Ki fog jönni ebből a bére?

Dr.  Vámosi Margit jegyző: Az útiköltséget már nem fogja fedezni. A létszám az változó a finanszírozásnál.

Kiss Gábor Csaba polgármester: 15.- Ft/km havi szinten 31.500.- Ft körül lenne. 

Kovács Imre képviselő: Azért kérdeztem, hogy vállalkozásban nem csinálnák-e. Mert akkor az önkormányzatnak nem lenne ezzel dolga. 

Tóthné Gara Márta alpolgármester: Most belegyakorol és lehet rájön, hogy jobban jár ha vállalkozásban csinálja tovább.
Kovács Imre képviselő: Jobban járna, ha vállalkozásban csinálná nem?

Dr. Vámosi Margit jegyző: A finanszírozás ugyanennyi lenne. De ha részmunkaidőben csinálná és egy másik települést is vállalna akkor talán. 

Tóthné Gara Márta alpolgármester: Elmondta a második jelölt, hogy minden hétfőn az óvodában kezdte, ez lenne a normális. Ezt így kellene, mert vannak problémák. 

Kiss Gábor Csaba polgármester: A normatívát megkapjuk, ami a bérrel elég lenne. Az utazási költséget kellene az önkormányzatnak saját forrásból állnia. 

Kovács Imre képviselő: Mennyit kapna 300.000.- Ft-ot?

Dr. Vámosi Margit jegyző: 360.000.- Ft körül, de ezt bruttó bér. 

Kiss Gábor Csaba polgármester: 230.000.- Ft körül lesz a nettó bére. De itt lesz öt napot, nem olyan sok gyerek van a faluban. 

Kovács Imre képviselő: Nem négy napot lesz egy héten.

Kiss Gábor Csaba polgármester: Az első jelölt kérte, hogy négy napod dolgozhasson, mivel péntekenként tanít és az a napot kérné elengedni, nem tudom, erre, hogyan lesz mód. 

Kovács Imre képviselő: Eddig két nap volt a védőnő. Most azt a munkát öt napid kell csinálni. 

Tóthné Gara Márta alpolgármester: Nem tudjuk a védőnői feladatokat. De meg lehet nézni és esetleg idővel számon kérni tőle. 

Kovács Imre képviselő: Eddig ezt, hogy lehetett megcsinálni heti két napban? 

Tóthné Gara Márta alpolgármester: Most már rendbe lesz minden. 

Kovács Imre képviselő: Egy orvosnak van mindennapra munka, de egy védőnőnek? Mit akarunk vele megcsináltatni. A szülők úgysem hagyják, hogy kioktassák őket. 
Kiss Gábor Csaba polgármester: Vannak azért itt problémás családok, akikkel lehetne foglalkozni.

Kovács Imre képviselő: Így van, de nem napi szinten. 

Kiss Gábor Csaba polgármester: Hátha ez motiválja, hogy vállalkozó legyen és más települést is elvállal. De ha elég neki ez az összeg, akkor erre mi a finanszírozást megkapjuk az utazási költséget kell csak a saját forrásból biztosítani. Lenne egy javaslatom, hogy Németi-Zámbó Szabina Ildikót alkalmazzuk, mivel neki már van szakmai tapasztalata. Más vélemény.  

Tóthné Gara Márta alpolgármester: Én is őt támogatom.
Nagy Irma képviselő: Van szakmai tapasztalata.

Kovács Imre képviselő: Megfontolandó a kisgyerek miatt, mivel megbetegedhet sokszor. 

Kiss Gábor Csaba polgármester: Aki egyetért azzal, hogy Németi-Zámbó Szabina Ildikót alkalmazzuk védőnőként, kérem kézfeltartással jelezze. 

A döntéshozatalban résztvevők száma:  4 fő

A Képviselő-testület 3 igen szavazattal 1 tartózkodással ( Kovács Imre)  a következő határozatot hozta:

108/2021. (XII. 13.) Önk. számú

HATÁROZAT

Szentpéterszeg Községi Önkormányzat Képviselő – testülete az egészségügyi szolgálati jogviszonyról szóló 2020. évi C. törvény 1. §-ában foglaltakra tekintettel Szentpéterszeg község védőnői körzetének védőnői álláshelyére 2022. január 01. napjával Németi-Zámbó Szabina Ildikót (4225 Debrecen, Csúcs u. 52.) nevezi ki egészségügyi szolgálati jogviszonyba határozatlan időre 3 hónap próbaidő kikötésével.

A védőnő illetményét és juttatásait az egészségügyi szolgálati jogviszonyról szóló 2020. évi C. törvény, valamint egyes egészségügyi dolgozók és egészségügyben dolgozók illetmény- vagy bérnövelésének, valamint az ahhoz kapcsolódó támogatás igénybevételének részletes szabályairól szóló 256/2013. (VII.5.) Kormányrendelet 7. melléklete, valamint az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Kormányrendelet 21. § (4) bekezdése és (11) bekezdése alapján kell megállapítani. 

A képviselő – testület megbízza Kiss Gábor Csaba polgármestert és Dr. Vámosi Margit jegyzőt, hogy a védőnői szolgálat működési engedélye megkérése és a finanszírozási szerződés megkötése érdekében járjanak el, továbbá  a szükséges munkajogi intézkedéseket tegyék meg.

Határidő: értelemszerűen 
Felelős: polgármester

2. napirendi pont: Tájékoztató az előző ülés óta eltelt időszakról.

Kiss Gábor Csaba polgármester: November 23-án volt testületi ülésünk, azóta nem sok lényeges esemény történt. De még is. December másodikától várjuk a szociális tüzelőre a kérelmeket. Eredetileg december 14-ét adtuk meg határidőnek, de az ülés előtt megbeszéltük, hogy kitolnánk e hét péntekig. Úgy néz ki, hogy a tűzifa nem fog érkezni csak januárban. A Nyírerdő Zrt-t többször kerestük, de valami gond van, de azt nem tudjuk, hogy mi. Van aki már megkapta a fát, van aki csak részben, mint Hencida is. December 06-án kezdtük a karácsonyi csomagok osztását. Összesen 457 csomagot készítettünk össze, de nem volt ennyire szükség, így kimaradt 20 csomag melyet a nagycsaládosoknak adnánk oda pluszba. December 07-én aláírásra került a szerződés a noszvaji üdülővel kapcsolatban, a vételár már meg is érkezett a számlára. 

Kovács Imre képviselő: Mennyi lett a vége?

Kiss Gábor Csaba polgármester: 15 millió forintért kelt el a mi részünk 3.750.000.- Ft. Házi orvosi rendelő ügyében kaptunk az ügyvéd nőtől egy e-mailt. Öt javaslattal él a képviselő-testület felé. Elsőként, hogy döntse el a testület és határozzon is arról, hogy ne csak a kivitelezőt pereljük be, hanem a műszaki ellenrőt is, hiszen ő felelet arról, hogy minden rendben legyen. Ez azért is szükséges mert Szomják és Társa Bt és a Karakter 95 közösen volt a beruházás kivitelezője. Azt kéri ügyvédnő, hogy egyezségre felhatalmazzák-e a polgármestert? Javaslatokat kér a bizonyításra, tanúkra gondol ügyvédnő, elsősorban azokra a képviselőkre, akik már az előző ciklusban is képviselők voltak. Ha belementek ebbe akkor az elérhetőségeteket megadnánk. 
Kovács Imre képviselő: Így van, de végül is a dokumentumok mindent igazolnak, amit az államtól kapott az önkormányzat.

Kiss Gábor Csaba polgármester: Ha van egy bírósági ügy akkor az a jó, ha tanú is van. 

Kovács Imre képviselő: Azon nem múlik, nincs vele gond.

Kiss Gábor Csaba polgármester: Ügyvéd nőnek vagy egy olyan kérése, hogy ne csak a kivitelezőt, hanem a műszak ellenőrt is pereljük be. Aki ezzel egyetért, azt kézfeltartással jelezze.

A döntéshozatalban résztvevők száma:  4 fő

A Képviselő-testület 4 igen szavazattal a következő határozatot hozta:

HATÁROZAT

Szentpéterszeg Községi Önkormányzat Képviselő – testülete úgy határozott, hogy a 4121 Szentpéterszeg, Kossuth u. 66. szám alatt lévő orvosi rendelő felújítása, bővítésére megbízott kivitelezővel (KARAKTER 95 Bt) valamint a műszaki ellenőrrel (Szomják és Társa Bt) szemben polgári peres eljárást indít az önkormányzat ügyvédjével történt egyeztetést követően a szabálytalansági eljárás során megállapított összeg visszafizetésére kötelezés miatt, a megállapításban foglaltak alapján. A garanciális javítási munkálatok elvégzésére kötelezés érdekében. 

Határidős: azonnal
Felelős: Kiss Gábor Csaba polgármester

Kiss Gábor Csaba polgármester: Az ügyvéd nő másik javaslata, hogy egyezség kötésére hatalmazza el a testület a polgármestert. Ha a kivitelező, vagy a műszaki ellenőr felajánl azt az összeget amit visszakértek az önkormányzattól, vagy egy másik összeget, azt én elfogadhatom-e, vagy sem. Vagy pedig semmilyen egyezségre nem leszek felhatalmazva, és az ügynek teljes egészében végig kell mennie. Felhatalmaz-e a képviselő-testület az egyezségre?
Kovács Imre képviselő: Ha ajánlatot akarnak tenni azt hozzák a testület elé, és azt a testület döntse el. Ne pedig egy személybe legyen elfogadva bármi. Ha nem tesz ajánlatot, akkor a bírósági szakaszban még tehet, de akkor már bírósági költség is felmerül. Én úgy gondolom, hogy ezt a testület döntse el, ha tesznek ajánlatot. 
Kiss Gábor Csaba polgármester: Egyszer tett a kivitelező egy 1 milliós ajánlatot. 
Kovács Imre képviselő: Azt annak idején elutasítottuk. Ha 4,4 millió forintot mondanának akkor talán. Az egymilli forint nem járja ki a javítást sem. Akkor még a hiányosságokról nem is beszéltünk. 

Kiss Gábor Csaba polgármester: Tehát egyezségre kapok felhatalmazást, de azzal a kitétellel, hogy a döntést erről a testület hozza meg. 

Kovács Imre képviselő: Tárgyalni lehet.

Kiss Gábor Csaba polgármester:  A tárgyalásra felhatalmaz a testület, hogy elkerüljük a bírósági ügyet. 

Kovács Imre képviselő: Így van. A 3,4 millió forint és ehhez meg jön a garanciális javítás, amit vagy megcsinál, vagy felszámoljuk azt is. 
Tóthné Gara Márta alpolgármester: Így van. 

Kovács Imre képviselő: A büntetés összege az a minimum meg a garanciális javítás és a napkollektor felszerelése. Még mindig jól jár, mert kisebb épületet csinált, bontott anyagokat épített be. 

Kiss Gábor Csaba polgármester: A képviselő-testület az orvosi rendelő ügyében felhatalmazást ad a tárgyalásra, de a végső döntést a képviselő-testület hozza meg. A tárgyalások alapja a visszafizetési költség összege, és a garanciális javítások elvégzése, vagy kifizetése. Aki ezzel egyetért, kérem kézfeltartással jelezze. 
A döntéshozatalban résztvevők száma:  4 fő

A Képviselő-testület 4 igen szavazattal a következő határozatot hozta:

HATÁROZAT

Szentpéterszeg Községi Önkormányzat Képviselő – testülete úgy határozott,  hogy felhatalmazza Kiss Gábor Csaba polgármester, hogy tárgyalást kezdjen a Karakter 95. Bt-vel (kivitelező) a 4121 Szentpéterszeg, Kossuth u. 66. szám alatt lévő orvosi rendelő felújítása beruházással kapcsolatos szabálytalansági eljárás keretében megállapított  bruttó 3.440.713.- Ft visszafizetési kötelezettség teljes összegének megtérítése, valamint a garanciális javítási munkálatok elvégzésére érdekében.
A tárgyalás eredményének elfogadásáról a Képviselő-testület dönt.

Határidős: azonnal

Felelős: Kiss Gábor Csaba polgármester

Kiss Gábor Csaba polgármester: A hencidai önkormányzattal  van fennálló vitánk, a közös hivatal szentpéterszegi részének pénzügyi dolga miatt. Felszólítottuk a polgármestert és az aljegyzőt, többször is. De lefogyott a türelmünk. Az idei maradvány összeg rendezve lett, mivel Nagy Emese a közös hivatal alkalmazásában volt, illetve az elmúlt hetekben új szekrényt vásároltunk az anyakönyvvezetői irodába, illetve a közös hivatal dolgozói  egy-egy laptopot kaptak az otthoni munkavégzéshez. Illetve a jövő évben a hivatal kifestésre kerül és ahhoz megvettük a festékeket. Felszólító levelet fogunk küldeni a 2020 évi maradvány összeg átvezetésére a mindekori jegybanki alapkamat kétszeresével számított kamattal. Ez a megállapodásban így van és ne ehhez most már ragaszkodom. 
Tóthné Gara Márta alpolgármester: És ha nem? 

Kiss Gábor Csaba polgármester: Akkor szintén bírósági útra terelődik az ügy.

Dr. Vámosi Margit jegyző: A megállapodás szerint inkasszót lehet benyújtani. Ha 15 napon belül nem teljesít, akkor inkasszót tudunk beadni. 

Kiss Gábor Csaba polgármester: Jeleztem Jegyző Úrnak, hogy egy következő testületi ülésen vegyék napirendre, hogy a Hencidai Közös Önkormányzat székhelye átkerüljön Szentpéterszegre és innen irányítsuk a közös hivatal pénzügyeit. A döntést egy közös testületi ülésen kell meghozni. Azóta volt már ülésük és nem volt napirenden ez az ügy. A legközelebbi közös testületi ülésen javaslatot fogok tenni a székhely áthelyezésre. 
Kovács Imre képviselő: Nincs más felügyeleti szerv, ahova lehetne fordulni?

Kiss Gábor Csaba polgármester: Bent voltunk Jegyző Asszonnyal a Kormányhivatalban, ott ugyanezeket elmondták, hogy fel kell szólítani őket a megállapodás betartására. Ha nem fizetnek akkor bíróságra kell menni. A Kormányhivatalnak az ilyen ügyre sajnos nincs ráhatása. Annyit javasoltak, hogy a következő választás alkalmával gondolkodjunk el a közös hivatal jövőjén. Kérdés? Aki elfogadja a tájékoztatót, kérem kézfeltartással jelezze. 
A döntéshozatalban résztvevők száma:  4 fő

A Képviselő-testület 3 igen szavazattal 1 tartózkodással (Kiss Gábor Csaba) a tájékoztató elfogadta.

Kovács Imre képviselő: Az előző ülésen már javasoltam, hogy nem lehetne egy közös testületi ülést tartani ez ügyben? 

Kiss Gábor Csaba polgármester: Januárban aktuális lesz, úgy is a költségvetés miatt. 

Kovács Imre képviselő: Megtörténik a felszólítás. Ha nem hajlandók fizetni akkor menni kell a bíróságra, vagy inkasszózni.

Kiss Gábor Csaba polgármester: A közös testületi ülésen külön szavazás lesz. Ha Hencida nem járul hozzá a székhely módosításhoz, akkor meg is fogon idnítani.

Kovács Imre képviselő: Nem a székely a lényeg. Ha ott marad se baj, ha normálisan csinálják a dolgokat. 

Kiss Gábor Csaba polgármester: Elmondtam a polgármesternek, hogy Szentpéterszeg nem akarja őket csődbe vinni. De mai jár, az jár. Amikor nem vesznek bennünket komolyan akkor ez a következő lépés. 
Kovács Imre képviselő: Azért gondolom, hogy közös testületi ülést kellene tartani, mert nem biztos, hogy minden képviselő egyetért azzal, hogy minket lenyomjanak. Mert ott mindenki el tudja mondani a véleményét az ügyről. Nem ragaszkodunk mi a székhelyhez, ha ígéretet adnak arra, hogy a jövőben szabályosan fognak lejárni és átutalják a pénzt. 
Dr. Vámosi Margit jegyző: Ha januártól ténylegesen ráutalják a közös hivatal számlájára az összeget, akkor sok előny nincs abból, hogy ők a székhely település. Csak a munka több.
Kiss Gábor Csaba polgármester: Az a baj ezzel, hogy ez már többször megígérték. 

Kovács Imre képviselő: Én még nem hallottam, ezt csak ti hallottátok. De, ha egy közös ülésen elmondják akkor azt már több ember számon tudja rajtuk kérni. 

Kiss Gábor Csaba polgármester: Az sem biztos, hogy a hencidai testület tagjai megfelelően vannak erről tájékoztatva. 

Kovács Imre képviselő: Biztos nem mindegyik ért ezzel egyet. 

3. napirendi pont: Szentpéterszeg Község Önkormányzatának a helyi közművelődési feladatok ellátásáról szóló 1/2019. (I. 23.) önkormányzati rendelet módosítás tervezetének megtárgyalása
Kiss Gábor Csaba polgármester: Az írásos anyagot mindenki megkapta. Észrevétel érkezet a Kormányhivataltól.
Dr. Vámosi Margit jegyző: Segítségnyújtás. A fő módosítás az, hogy közösségi színtér is a faluház. Részletezni kellett a feladatokat, a társadalmi részét jobban ki kellett fejteni. 
Kiss Gábor Csaba polgármester: Van-e kérdés?

Kovács Imre képviselő: Nekem lenne. Szeretném megnézni ezt az útmutatást, amire hivatkoztok. 

Dr. Vámosi Margit jegyző: E-mail-on jött.

Kovács Imre képviselő: Nem hiszem, hogy az benne volt, hogy a Hurka- kolbásztöltő Fesztivál és  szüreti felvonulás így benne volt. Ezeket eddig is támogattuk, több alkalommal. 

Dr. Vámosi Margit jegyző: Nem volt benne a rendeletünkben. 

Kovács Imre képviselő: Nem hiszem, hogy ebbe így kell benne lennie. Nem hiszem, hogy a javaslatba ez így benne van. Miért kell ezt bele tenni? 

Dr. Vámosi Margit jegyző. Úgy gondoltam, hogy személyre szabottabb lesz így.

Kovács Imre képviselő: Ezt így nem támogatom. Ugyan így bele lehetne tenni más rendezvényt is. De most az van, hogy csak ezeket támogatjuk.
Dr. Vámosi Marig jegyző. Ez egy személyre szabott javaslat a részemről, mivel nálunk ilyen rendezvények vannak. 

Kovács Imre képviselő: Eddig is támogatva volt mindegyik, nem értem, hogy mi a probléma.
Dr. Vámosi Margit jegyző: Az rendeletben nem volt részletesen kifejtve a támogatás. De bármelyik rendezvényt bele lehet írni. 
Kovács Imre képviselő: De ki is lehet hagyni. Nem értem, hogy miért kell ez. Ha nem azért, hogy fehéren-feketén benne legyen, hogy mi támogatjuk ezt a fesztivált. De eddig is támogattuk. Egy rendezvény sem volt, amit az önkormányzat nem támogatott. 

Dr. Vámosi Margit jegyző: Azt szerettem volna ezzel, hogy érződjön, hogy ez péterszegi. 

Kovács Imre képviselő: Én meg ezt így visszásnak érzem. 

Dr. Vámosi Margit jegyző: Akkor ki lehet ezt hagyni. 

Kiss Gábor Csaba polgármester: Van más módosítási javaslat.  Ha nincs akkor a módosító javaslat, hogy a 2§ a) bekezdését vegyük ki a tervezetből. Aki ezzel egyetért azt kézfeltartással jelezze. 
A döntéshozatalban résztvevők száma:  4 fő

A Képviselő-testület 3 igen szavazattal 1 tartózkodással (Nagy Irma) a következő határozatot hozat.

HATÁROZAT

Szentpéterszeg Községi Önkormányzat Képviselő – testülete úgy határozott
Dr. Vámosi Margit jegyző: Ki lehet hagyni ezt a részt. 
Tóthné Gara Márta alpolgármester: Ezek a rendezvények változhatnak. 

Kovács Imre képviselő: Hiába kell részletezni, ha van rá pályázat vagy pénz megrendezzük, ha nincs akkor nem. Vagy ha másra van pályázat akkor módosítjuk a rendeletet? Ha kihagyjuk akkor ez azt jelenti, hogy ebbe minden benne van. A Faluházban a tánccsoporton kívül semmi nincs. 

Kiss Gábor Csaba polgármester: Jelezni fogom a faluházvezető felé, hogy a faluház portfólióját bővítse. 

Tóthné Gara Márta alpolgármester: Kondi még van?

Kiss Gábor Csaba polgármester: A kondigépek itt vannak a TSZ irodán vannak, melyekből csak egy egyik működőképes. De ott ahol volt, nem is volt jóhelyen, mert tönkreteszi a járólapot. Valahova máshova kellene tenni. A közösségi színtér pályázaton vásároltunk ping-pong asztalt és biliárd asztalt is de azokat is tönkretették már. Jó az ötlet, hogy fel kell tölteni élettel a faluházat. 
Kovács Imre képviselő: Mikor én fiatal voltam mindig feljártunk a faluházba. Volt foci, sakk zenét hallgattunk. Nyilván nem azt mondom, hogy ugyan ezt kell most is csinálni, de valamit ki lehetne találni a fiatalok számára. Bevonni a fiatalokat, hogy esetleg mit szeretnének. 
Kiss Gábor Csaba polgármester: Gáborjában van egy jó kezdeményezés. Facebookon csináltak egy csoportot, melybe bevonták a helyi fiatalokat, és ötleteket kértek tőlük, hogy mit szeretnének és amikor egy program megvalósítására pályáznak akkor ezeket figyelembe vennék. A választás miatt, most biztos lesznek ilyen jellegű pályázatok.  Aki elfogadja a rendeletet, kérem kézfeltartással jelezze. 

A döntéshozatalban résztvevők száma:  4 fő

A Képviselő-testület 4 igen szavazattal a következő rendeletet alkotta: 

Szentpéterszeg Község Önkormányzata

10/2021.(XI. .13) önkormányzati rendelete

a helyi közművelődési feladatok ellátásáról

Szentpéterszeg Községi Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

1.§.

Szentpéterszeg Község Önkormányzatának a helyi közművelődési feladatok ellátásáról szóló 1/2019. (I. 23.) önkormányzati rendeletének (a továbbiakban: Rendelet) 1. §-a hatályát veszti.

2. §

A Rendelet 2. §-a helyébe a következő rendelkezés lép:

„2.§ Az önkormányzat a helyi sajátosságok és a rendelkezésre álló anyagi eszközei figyelembevételével az alábbi közművelődési alapszolgáltatásokat látja el:

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása. Ennek keretében:

aa) biztosítja a helyszínt a művelődő közösségek számára a rendszeres és az alkalomszerű művelődési vagy közösségi tevékenységük végzéséhez ,

ab) a művelődő közösség fejlődése, szakmai teljesítményük elismerése céljából számukra bemutatkozási lehetőségeket teremt Szentpéterszegen és a település közigazgatási határain kívül rendezett eseményeken, valamint támogatja a bemutatókon, versenyeken való részvételüket, és

ac) a művelődő közösségek vezetőinek részvételével évente legalább egy alkalommal fórumot kezdeményez, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat, valamint tájékozódhatnak egymás tevékenységéről, eredményeiről, terveiről, továbbá információt kapnak a művelődési közösségek működését is érintő kérdésekről.

b) a közösségi és társadalmi részvétel fejlesztése. Ennek keretében

ba) gondoskodik az egyetemes és a nemzeti kultúra értékeinek megismertetéséről, az ünnepek kultúrájának gondozásáról, ünnepi megemlékezések méltó megtartásáról,

bb) elősegíti a különböző kultúrák közötti kapcsolatok kiépítését és fenntartását határon túli művészek, művészeti csoportok meghívásával, kiállítások megrendezésével, fellépések biztosításával,

bc) biztosítja a gyermek- és ifjúsági korosztály számára a művelődésüket elősegítő színházi és filharmóniai előadások, valamint az életkori sajátosságuknak megfelelő szabadidős, szórakoztató rendezvények (Farsang, Majális, Gyereknap, Mikulás, játékkiállítások, gyermekszínjátszó találkozó) megszervezését, és

bd) biztosítja a település lakosságának művelődéséhez, a szabadidő kulturális célú eltöltéséhez a színházi előadások, könnyű- és komolyzenei koncertek, előadói estek megrendezését.

c) a hagyományos közösségi kulturális értékek átörökítése feltételeinek biztosítása. Ennek keretében:

ca) iskolarendszeren kívüli tanfolyamokat, képzési alkalmakat szervez, támogatja azok megvalósítását,
cb) iskolarendszeren kívüli öntevékeny, önképző szakkörök, klubok, közösségek megalakulását, tevékenységét szervezi, támogatja azok megvalósítását
3. §

A Rendelet 5. § (1) bekezdése helyébe a következő rendelkezés lép:

„(1) Az önkormányzat a helyi közművelődési tevékenységéhez a közművelődési alapszolgáltatások mellett egyéb tevékenységeknek, szolgáltatások megszervezésének is helyszínt biztosító integrált közösségi és szolgáltató térként, valamint könyvtári szolgáltató helyként az alábbi épületet, ingatlant biztosítja:

 Faluház (Könyvtár és Közösségi Színtér) 4121 Szentpéterszeg, Fekete Borbála utca 9.”

4. §

A Rendelet 8. §-a hatályát veszti.

5. §

Ez a rendelet a kihirdetését követő napon lép hatályba.

      Kiss Gábor Csaba                                                                 Dr. Vámosi Margit

         polgármester                                                                                  jegyző

4. napirendi pont: Szentpéterszeg Községi Önkormányzata 2022. évi belső ellenőrzési terve

Kiss Gábor Csaba polgármester: Az írásos anyag kiküldésre került. 
Dr. Vámosi Margit jegyző: A III. pont a nagy komplex ellenőrzés. Pénzkezelés, leltározás. Mindig kell egy nagy komplex ellenőrzés, mivel nálunk nincs sok intézmény, így ezek váltják egymást. 
Tóthné Gara Márta alpolgármester: Ezeket a dátumokat nem lehetne módosítani, mert nálunk elmegy az intézményvezető és akkor mindenképpen kell egy nagyleltár. Mi augusztusra gondoltunk, mert akkor telik le a felmondási idő és akkor érünk rá jobban, hogy megcsinálnánk. 

Dr. Vámosi Margit jegyző: Lehet egyeztetni ezzel kapcsolatban a belsőellenőrrel, hogy cserélje meg a témákat. 

Kiss Gábor Csaba polgármester: Ez egy munkaterv. Ezt kell végrehajtani az év végére. De az időpontok változhatnak. Aki a határozati javaslatot elfogadja kérem, kézfeltartással jelezze. 

A döntéshozatalban résztvevők száma:  4 fő

A Képviselő-testület 4 igen szavazattal a következő határozatot hozta:

 112/2021. (XII.13.)  Önk. számú 

HATÁROZAT

Szentpéterszeg Községi Önkormányzata Képviselő-testülete a 2022. éves belső ellenőrzési feladatok végrehajtására vonatkozó tervet a mellékelt tartalommal jóváhagyja.

A képviselő – testület megbízza Kiss Gábor Csaba polgármestert és Dr. Vámosi Margit jegyzőt, hogy a végrehajtásról gondoskodjon.

Határidő: azonnal

Felelős:    Kiss Gábor Csaba polgármester

                 Dr. Vámosi Margit jegyző

5. napirendi pont: EFOP-1.5.3-16-2017-00057 „Humán közszolgáltatások fejlesztése Berettyóújfalu és a környező településein” című projekt megvalósításához kapcsolódó, Szentpéterszeg községben megvalósuló Faluház és Könyvtár épület színpadának, valamint a Jurta épület felújítási munkálatainak elvégzésére beérkezett ajánlatok eredményéről szóló döntés meghozatala
Kiss Gábor Csaba polgármester: Már többször volt napirendi ponton az EFOP pályázat. Ez egy 2017-es árajánlatokkal dolgozó pályázat. Elég sok feladatot ad ez az önkormányzatoknak. Pocsaj, Váncsod, Gáborján, Szentpéterszeg, Berettyóújfalu és a Megyei Önkormányzat vesz részt ebben a pályázatban. Ebben a pályázatban lévő rendezvényeket, felújításokat, beszerzéseket jövő év végére kell megvalósítani, melyeket eredetileg két év alatt kellett volna. Ez még egy nagy feladat ami előttünk áll. 
Tóthné Gara Márta alpolgármester: A színpad felújítás az konkrétan mit takar?

Kiss Gábor Csaba polgármester: A színpad hátsó fal felőli része teljesen szét van korhadva. 

Tóthné Gara Márta alpolgármester: Tehát az oldala marad, és csak a teteje lesz kijavítva?

Kiss Gábor Csaba polgármester: Igen. A pályázatban konkréten nincs meghatározva, hogy mit kell megcsinálni. Csak a színpad felújítás lett beadva. Ha elkezdjük felszedni, akkor derül ki, hogy mire elég ez a pénz. Nem szeretnék, több pénzt rákölteni, mint amennyit ad a pályázat. 

Tóthné Gara Márta alpolgármester: Hát igen, csak amikor fel lesz bontva, akkor látszik majd, hogy mit kell csinálni. 

Kiss Gábor Csaba polgármester: Ha futja a keret akkor az oldalát is meg lehetne. De ha esetleg nem sok önerő kellene hozzá, akkor a testület majd eldönti, hogy kipótolja-e. A Morotva Építő Kft adta a legkedvezőbb ajánlatot. Van-e még kérdés?
Kovács Imre képviselő: Én úgy gondolom, hogy a párnafa is ki van rohadva. Én így ebben biztos nem döntök. Én mindig is elmondtam és elmondom, hogy így nem lehet dönteni. Nem tudjuk mi szerepel ebben az árajánlatban. Az rendben van, hogy ez adta a legjobb ajánlatot. Ha tőle valaki rendel egy ajtót, megcsinálom, de zár meg kilincs nélkül. Egy másik asztalos üvegezve, beépítve. Akkor melyiket választjátok? Most mi kaptunk három összeget, ebből, hogy döntsem el, hogy melyik a legjobb. Hány négyzetméter a padló javítás? Milyen padló lesz beépítve, milyen anyagból fog készülni? Felület kezeléssel lesz, vagy nem? De még sorolhatnám a kérdéseket. Én így biztos nem szavazok. Ez így elfogadhatatlan. Megint eljutottunk oda, hogy nem vagyunk tájékoztatva. Én szeretném tudni, hogy miért fizetünk. Azt is lehet mondani, hogy majd, ha kibontja akkor látja meg, hogy mit kell csinálni. Itt egy árajánlat, de miről. Ha nincs az ajánlat mellé műszaki tartalom, akkor, hogy tudunk reklamálni. Ugyanez a jurta felújításnál is. Miből áll a felújítás? Most fogadjunk el egy összeget és, majd jönnek, hogy ez a felére sem lesz elég. 
Kiss Gábor Csaba polgármester: A pályázatban nincs meghatározva, hogy mit takar a felújítás. 2017-ben, csak annyit lett beírva, hogy színpad és jurta felújítás. Nem lett felsorolva, hogy ebből mit fogunk megcsinálni. Most itt van, hogy a Morotva Építő Kft a legjobb ajánlatot adó, akkor mi összeírjuk, hogy mit csináltatunk meg velük és ezt egy szerződésben rögzítjük. Nem muszáj ezt elfogadni. Nekiindulhatunk még egyszer. Megkérnélek, mivel te értesz hozzá, hogy bontsuk meg és írjuk le, hogy mit kell megcsinálni és kérhetünk új ajánlatokat is. 

Kovács Imre képviselő: De akkor, hogy számolták ki a most benyújtott árajánlatot, mihez számoltak? 
Kiss Gábor Csaba polgármester: Kijöttek a faluházba és megmérték a színpadot és ennyi. 

Kovács Imre képviselő: Mi van, ha lerajka nyersen a padlót, nem csiszolja fel, mert ez már nem fér bele? Műszaki tartalomnak lenni kell egy árajánlathoz, mert másképp az nem árajánlat. 

Nagy Irma képviselő: Igazad van. 

Kiss Gábor Csaba polgármester: Úgy tudom volt tervbe régebben, az egész nagyterem felújítása és azt hiszem ebből szedték ki a színpad költségeit. 
Kovács Imre képviselő: Mennyi van a színpadra, mennyi a jurtára?

Tóthné Gara Márta alpolgármester: 850 ezer a színpadra, egymillió forint a jurtára. 

Kovács Imre képviselő: A jurtában is mit csinál az egymillió forintért? 

Kiss Gábor Csaba polgármester: Javaslatom az, hogy most ne döntsünk erről. Írjuk össze az elvárásainkat és csináljunk egy új ajánlattételi felhívást. 

Kovács Imre képviselő: Mennyi a keretösszeg?

Kiss Gábor Csaba polgármester: 1,9 millió forint van a kettőre. 

Kovács Imre képviselő: Mit tud megcsinálni ebből az összegből a színpadnál és a jurtánál? Mit csinál a jurtánál tetőt cserél, vagy csak lefesti? 

Kiss Gábor Csaba polgármester: Akkor ezt a döntést elnapoljuk. 

Egyebek: 

Kiss Gábor Csaba polgármester: Van-e kérdés, észrevétel?

Nagy Irma képviselő: Nekem lenne. Már az előző üléseken beszéltünk a komposztálásról. Kovács Imre indítványa volt ez. Megkérdeztem az utcabelieket és ők nem szeretnék, ha ott lenne kialakítva. Utána is néztem ennek a dolognak. A hatályos kormányrendelet szerint az önkormányzat feladatához tartozik a szilárd és folyékony hulladék kezelése. Másik dolog az volt, hogy erről nem döntünk, hanem a polgármesternek kell kidolgoznia egy megvalósítási tervet. Igaz, hogy döntöttünk ebben, de én ezt szeretném megváltoztatni. A telep működtetéséhez van egy jogszabály. Ha telepként működtetjük, akkor ott van előkezelő és utókezelő. Ha közösség komposztálóként működik akkor, ahhoz nem kell engedély. De a lakosság közelébe ezt nem lehet lerakni. Végig mentem az egész utcát megkérdeztem és mindenki óckodit ettől, hogy ott legyen ez a komposztáló kialakítva. Szeretném, ha ezt áttárgyalnánk és új helyet keresnénk. Után lehet nézni. 
Kiss Gábor Csaba polgármester: Nyugodtan lehet erről beszélni. Most ez a december, január hónap nem az az időszak, amikor az emberek ezt igénybe vennék. 
Nagy Irma képviselő: De ez meg kell oldani. Nem szeretnénk, ha ott lenne. A zöldpont kialakítással nincs semmi bajunk, csak ne ott legyen. Újfaluba eddig is be lehetett szállítani, tehát eddig is megoldott volt. 

Kovács Imre képviselő: Most azt akarod, hogy a lakosság Újfaluba hordja be a zöldhulladékot?

Nagy Irma képviselő: Nem. 

Kovács Imre képviselő: Most te a lakosságot végigjártad és rábeszélted őket az egy dolog. Mindig lehet olyat találni akinek nem tetszik valami. Ez a lakosságot miben zavarja?

Nagy Irma képviselő: A helyszín zavarja az, hogy büdös lesz. 

Kovács Imre képviselő: Mitől lesz büdös?

Nagy Irma képviselő: Dehogy nem. Fehér Katiék ott vannak tőle nem messze. Telepkét lett megnevezve.

Kovács Imre képviselő: Ez egy zöldpont lesz. 

Dr. Vámosi Margit jegyző: Nem lesz telep.

Nagy Irma képviselő: Én azt szeretném, ha újra átbeszélnénk. 

Kovács Imre képviselő: Javasolj egy újabb helyszínt.

Nagy Irma képviselő: Ahol a fólia sátrak vannak.

Kovács Imre képviselő: A fólia helyébe? 

Nagy Irma képviselő: Én nem javasokok sehova.

Kovács Imre képviselő: Az  a legkönnyebb, hogy nem legyen. 

Nagy Irma képviselő: Oda ne legyen. 

Kovács Imre képviselő: Hozzál másik javaslatot.

Nagy Irma képviselő: Legyen ahol most van az ócsaktemetőnél. Eddig, hol volt? Be kellett vinni Újfaluba.

Kovács Imre képviselő: Ne könnyítsünk a lakosságon? 

Nagy Irma képviselő: De ne a lakókörnyezet kárára. Te szeretnéd, ha kinyitod a hátsó ajtódat és a szeméttelepre látsz ki? 

Kovács Imre képviselő: Miért, oda nyílik az ajtód?

Nagy Irma képviselő: Nem, de a Fehér Katiéké oda nyílik. 

Kovács Imre képviselő: Hol vannak ők ahhoz. Javasolj másikat.

Nagy Irma képviselő: Ahol most van.

Kovács Imre képviselő: Az szerinted jó, ahogy most az ott van? 

Nagy Irma képviselő: Az jobb, ha egy lakáshoz nem messze rakják? 

Kovács Imre képviselő: Ez nem szeméttelep lesz.

Nagy Irma képviselő: De az lesz belőle. 

Kovács Imre képviselő: Hogy lenne szeméttelep, mikor körbe van kerítve. 

Kiss Gábor Csaba polgármester: Kezd egy kicsi parttalanná válni ez a dolog.  Ez nem az az időszak amikor keletkezne zöldhulladék. Maradjunk abban, hogy ezt a témát még átbeszéljük. 
Tóthné Gara Márta alpolgármester: Mindenképpen kell egy ilyen gyűjtőhely. 

Nagy Irma képviselő: Ezzel nincs is baj. Csak ne ott legyen.

Kiss Gábor Csaba polgármester: Az a lényeg, hogy ne olyan helyen legyen mint az ócskatemetőnél, mert oda is mindent hordanak össze-vissza. 

Kovács Imre képviselő: Ezt akarjuk most megszüntetni. 

Dr. Vámosi Margit jegyző:  Meg kell határozni egy nyitvatartási rendet, azt hogy milyen rétegződésbe kerül a zöldhulladék. 

Kiss Gábor Csaba polgármester: Ne vegyük ezt ennyire komolyan. Ez egy olyan hely lesz, ahova a zöldhulladékot el lehet rakni, amit az önkormányzat kezel.
Tóthné Gara Márta alpolgármester: Van olyan önkormányzat, ahol szintén van ilyen hely kijelölve, ahova összegyűjtik a zöldhulladékot. Hogy kevesebb gondja legyen ezzel az önkormányzatnak felvették a kapcsolatot olyan vállalkozókkal, akik brikettet készítenek és kell nekik a faforgács. Lemennek a helyszínre összedarabolják az ágakat a saját gépével, és elviszi az aprítékot. Ez neki is jó meg a településnek is. Ilyenben is lehetne gondolkodni. 
Kovács Imre képviselő: Itt nemcsak az ágakról van szó, hanem egyéb más növényi hulladékról is. 

Kiss Gábor Csaba polgármester. Így van, de ettől függetlenül nem egy rossz gondolat ez sem. 

Kovács Imre képviselő: Nem rossz a gondolat. De lesz olyan zöldhulladék is amit nem tud ledarálni brikettnek. 

Kiss Gábor Csaba polgármester: Az javaslom, hogy mivel még úgy sem aktuális ez jelenleg, tavaszra kitalálunk valamit. 

Nagy Irma képviselő: A zöldpont javaslatot én megszavaztam, úgy hogy tovább lesz adva a feladat a polgármesternek, hogy  a részleteket dolgozza ki. De azt már nem szavaztam meg, hogy ott legyen a Deák Ferenc utcán. 

Kovács Imre képviselő: De a többiek megszavazták.

Nagy Irma képviselő: Igen, de én nem. 

Kovács Imre képviselő: A demokrácia így működik. 

Kiss Gábor Csaba polgármester: Nincs ezzel semmi gond. 

Kovács Imre képviselő: De nem kell hőbörögni.

Nagy Irma képviselő: Nekem ilyen a hangom. 

Kiss Gábor Csaba polgármester: A többség elfogadta, de Nagy Irmának jogában áll, hogy módosítást kérjen. 

Nagy Irma képviselő: Én aláírást is gyűjtök ha kell, hogy ne ott legyen.

Kiss Gábor Csaba polgármester: Tavasszal ehhez visszatérünk. Van-e még kérdés?

Dr. Vámosi Margit jegyző: De majd erről dönteni kell.
Kiss Gábor Csaba polgármester: Ez tavaszig ráér. 

Kovács Imre képviselő: Ez ráér, de meg kell jól gondolni, hogy hova visszük. Mert ha megint olyan helyre, ami nincs elkerítve, akkor nem csinálunk semmit. 

Kiss Gábor Csaba polgármester: Más kérdés, észrevétel.  Amennyiben, a mai ülésen nem merült fel több kérdés, észrevétel, a mai nyílt ülést bezárom.
k.m.f.

